google/wiki40b huggingface dataset:
Kübaramoor

Kübaramoori lugu

Äsja kohtunud krokodill Gena, pioneer Galja ja Potsataja otsustavad Gena korteri Sõpruse Majaks nimetada, et viia kokku neid, kes otsivad sõpru. Kõigi ehmatuseks on esimeseks külaliseks väike kräbe vanamoor ja tema suur hall rott. Tuleb välja, et vanamoori nimi on Kübaramoor ja ta kogub halbusi ehk halbu tegusid. Ta tuli otsima abilisi uute pahanduste korda saatmiseks. Kui aga Kübaramoor kuuleb, et meie sõbrad tahavad teha vaid heategusid ja kavatsevad luua isegi Sõpruse Maja, siis kuulutab ta neile sõja.
Kõrgepinge

Kõrgepinge on pingepiirkond, mille korral pinge on normaaltalitlusel vahelduvpinge puhul suurem kui 1000 volti ja alalispinge puhul suurem kui 1500 volti. Kõrgepinget tähistatakse tähisega HV ingliskeelse termini high voltage järgi.
Guide des Objets Sonores

"Guide des Objets Sonores" (Teejuht heliobjektideni) on Michel Chioni 1995. aastal ilmunud raamat, milles on antud ülevaade Pierre Schaefferi 1966. aastal ilmunud raamatus "Traité des Objets Musicaux" (Traktaat muusikalistest objektidest, teine, ümbertöötatud versioon ilmus aastal 1977) kasutatud mõistetest.
Raamatust on olemas ka John Dacki ja Christine Northi 2009. aastal valminud ingliskeelne tõlge pealkirjaga "Guide to Sound Objects"
Māris Riekstiņš

Māris Riekstiņš (sündinud 8. aprillil 1963 Riias) on Läti diplomaat ja poliitik. Ta oli 8. novembrist 2007 kuni 17. märtsini 2010 Läti Vabariigi välisminister.

Haridus

Aastatel 1982–1985 õppis ta Läti Spordiinstituudis, omandades kehalise kasvatuse õpetaja kutse. Aastatel 1989–1993 õppis ta Läti Ülikoolis õigusteadust.

Töökäik

1987. aastast töötas Riekstiņš Läti Noorteorganisatsioonide Komitee aseesimehena, jäädes sellele ametikohale neljaks aastaks.
1992. aastal asus ta tööle Läti välisministeeriumi ja oli aastatel 1993–2004 välisministeeriumi kantsler. Sellel ametikohal juhtis ta muuhulgas ka Läti delegatsiooni Eesti–Läti ja Leedu–Läti merepiiri määramisega seotud läbirääkimistel. Samuti juhatas ta aastatel 2002–2004 Läti delegatsiooni liitumisläbirääkimistel NATOga.
Detsembris 2004 määrati Riekstiņš Läti Vabariigi suursaadikuks Ameerika Ühendriikides ja sellele lisandusid märtsis 2006 veel suursaadiku kohustused Mehhikos.
Pärast suursaadiku ametiaja lõppu nimetas peaminister Aigars Kalvītis Riekstiņši jaanuaris 2007 oma personaliülemaks. Sellele ametikohale jäi ta kuni sama aasta 8. novembrini, mil parlament kinnitas ta peaministri ettepanekul Läti välisministriks.
Oma esimese välisvisiidi ministrina tegi Riekstiņš Eestisse, külastades Tallinna 15. novembril 2007.
Alates veebruarist 2011 on ta Läti suursaadik NATO juures.

Isiklikku

Māris Riekstiņš on abielus ja kahe lapse isa. Lisaks läti keelele valdab ta vene, saksa ja inglise keelt.
Kokkola-Pietarsaari lennujaam

Kokkola-Pietarsaari lennujaam (IATA: KOK, ICAO: EFKK) on rahvusvaheline lennujaam Kokkolas Soomes. Lennujaam aub umbes 19 kilomeetrit Kokkola kesklinnast.
Ragne

Ragne on naisenimi.
2018. aasta seisuga oli see Eestis esinemissageduselt 354. naisenimi. 1. jaanuari 2018 seisuga oli Eestis eesnimi Ragne 382 naisel.
Friedmanni võrrandid

Friedmanni võrrandid on üldrelatiivsusteooriast leitud kosmoloogia võrrandid, mis määravad homogeense ja isotroopse aegruumi evolutsiooni. Võrrandid tuletas esimesena Alexander Friedmann aastal 1922 ja 1924. aastal lisas ka täiendavad võrrandid negatiivse ruumikõveruse jaoks.

Tihedusparameeter

Tihedusparameeter on defineeritud kui tegeliku ja kriitilise tiheduse suhe . Kriitiline tihedus on defineeritud kui  ning on selline tihedus, mille korral on kindla  väärtuse korral aegruumi ruumiline osa tasane. Kuna Hubble'i parameeter sõltub üldjuhul ajast, siis peab ka kriitiline tihedus ajast sõltuma.  tähistab tihedusparameetri hetkelist väärtust.
Tihedusparameeter võib üldiselt koosneda mitmest erinevast komponendist
.
Kui vaadata ajahetke kui , siis saab .
Friedmanni esimesest võrrandist saab leida seose tihedusparameetri ja ruumikõveruse vahel 
.
Sellest järeldub, et ruum on avatud, kui , tasane, kui  ning kinnine, kui .
 on kosmoloogilisele konstandile vastav tihedusparameeter.

Ühekomponendilise ideaalse vedeliku lahendid

Vaadates ainult ühte komponenti ning eeldades, et vedelik allub barotroopsele olekuvõrrandile, saab leida Friedmanni võrranditele lahendid. Tasase ruumi jaoks saab:
Kõiki tasase universumi mudeleid iseloomustab mastaabikordaja lõputu kasv ning konstantne aeglustusparameeter . Kui suurendada  väärtust ning seetõttu ka rõhku, siis aeglustusparameeter väheneb ning ruumi paisumine aeglustub. Negatiivsed rõhu väärtused kiirendavad ruumi paisumist.
Kõikidel  mudelitel eksisteerib singulaarsus kus mastaabikordaja läheneb nullile ning tihedus hajub. Vastavate lahendite nimeks on Suur Pauk. Nullist erineva kosmoloogilise konstandi korral võib singulaarsust vältida.
Üldjuhul mittetasase juhu jaoks võrrandid analüütiliselt ei lahendu. Mitterelativistliku aine erijuhul () saab võrrandid siiski lahendada.
Negatiivse kõverusega mudeli jaoks on lahendiks:
Positiivse kõverusega mudeli lahendiks on tsükloid:
 .
Positiivse kõveruse juhu korral saab leida punkti, kus  ning millest alates  hakkab vähenema sümmeetriliselt kasvuga. Nulli jõudes tekib singulaarsus nimega Big Crunch.
Kumerkilpkonlased

Kumerkilpkonlased (Testudinidae) on kooldkaelaliste alamseltsi kuuluvate kilpkonnaliste sugukond.
Juhan Kunderi tänav

Juhan Kunderi tänav on tänav Tallinnas Kesklinna linnaosas Torupilli asumis.
Tänav algab Pronksi tänavalt ja lõpeb Konstantin Türnpu tänaval. Juhan Kunderi tänav on ligikaudu 850 meetri pikkune.
Tänava varasem nimi oli alates 1885. aastast Aleksandri tänav (saksa keeles Alexanderstrasse ja vene keeles Александровская улица). Praeguse nime sai tänav 17. jaanuaril 1923.
Tänav sai nime Juhan Kunderi järgi.
Ḩāmid Karzay

Ḩāmid Karzay (ka Hamid Karzai; sündinud 24. detsembril 1957) on Afganistani poliitik. Ta oli esimene demokraatlikult valitud president. Ta astus ametisse 2004. aasta 7. detsembril ja tema ametiaeg lõppes 29. septembril 2014, kui ametisse astus Ashraf Ghanī.
Aastatel 2001–2002 oli ta Afganistani ajutise üleminekuvalitsuse esimees ja 2002–2004 riigi ajutine president.
Karzay sündis Kandahāris. Ta on puštu ja kuulub mõjuvõimsasse Populzai klanni, kust on pärit paljud Afganistani kuningad. Karzay perekond kuulus kuningas Moḩammad Zāher Shāh' innukate poolehoidjate hulka.
Karzay õppis aastatel 1979–1983 Indias Himachal Pradeshi osariigis Shimla linnas Himachali ülikoolis kraadiõppurina politoloogiat.
1980. aastatel toetas ta rahaliselt Nõukogude-vastaseid ülestõuse Afganistanis.
Pärast Nõukogude vägede lahkumist oli ta Burhānuddīn Rabbānī valitsuskabinetis minister.
Kui 1990. aastatel ilmus poliitilisele areenile Ţālebān, pooldas Karzay algul seda. Hiljem aga ütles ta sellest liikumisest lahti, viidates selle kahtlastele sidemetele Pakistanis. Kui Ţālebān 1996 Rabbānī kukutas, keeldus Karzay olemast suursaadik ÜRO juures. 1997. aastal läks Karzay oma perekonna juurde Pakistani Quetta linna, kus ta hakkas töötama Zahir-šahhi võimulenaasmise heaks.
2001. aastal pärast 11. septembri terrorirünnakut töötas Karzai koos USA agentidega Ţālebāni võimu kukutamise nimel Afganistanis ja kogus uuele valitsusele toetust. 5. detsembril 2001 kogunesid Afganistani poliitilised liidrid Bonni. Vastavalt seal sõlmitud lepingule (Bonni lepe) nimetati Karzay 29-liikmelise valitseva komitee esimeheks ja ajutise valitsuse juhiks. Võimu ülemineku tseremoonia leidis aset 22. detsembril.
19. juunil 2002 nimetati Ḩāmid Karzay Loya jirgal riigi ajutiseks presidendiks.
5. septembril 2002 tehti Ḩāmid Karzayle Kandahāris atentaat. Uue Afgaani Rahvusarmee vormi kandnud mees avas tule, haavates Kandahāri kuberneri ja USA erioperatsioonide ohvitseri. Karzayd tulistanud isik ning üks presidendi ihukaitsjatest said surma.
Karzay osales kandidaadina 9. oktoobril 2004 toimunud presidendivalimistel ja sai võidu 21 provintsis. Ametlikult kuulutati ta valimiste võitjaks 3. novembril ja vannutati ametisse sama aasta 7. detsembril.
2009. aasta presidendivalimistel valiti Ḩāmid Karzay ametisse tagasi. 20. augustil 2009 toimunud esimesest voorust pääses ta kahe enam hääli saanud kandidaadi seas edasi, kuid enne teise vooru toimumisaega novembri alguses tema vastaskandidaat ‘Abdullāh ‘Abdullāh loobus, sest ei pidanud valimisi demokraatlikeks. 2. novembril 2009 kuulutati Ḩāmid Karzay valimiste võitjaks ning 19. novembril 2009 alustas ta uut ametiaega presidendina.
Karzai valdab puštu, dari, urdu, inglise, prantsuse ja hindi keelt.
7. märtsil 2003 sai ta Himachali ülikooli audoktoriks kirjanduse alal.
Tema vend Aḩmad Walī Karzay aitab koordineerida humanitaarabi Kandahāri provintsis.
Ḩāmid Karzay on abielus ja tal on üks poeg.
Besseli võrrand

Besseli funktsioon

Besseli funktsiooniks nimetatakse Besseli diferentsiaalvõrrandi kanoonilisi lahendeid suvalise kompleksarvulise parameetri α  korral. Rakendustes võtab α enamasti pool- või täisarvulisi väärtusi. Besseli funktsioone täisarvuliste α korral nimetatakse silindrilisteks funktsioonideks või ka silindrilisteks harmoonikuteks, kuna nendeni jõutakse Laplace'i võrrandi lahendamisel silindrilistes koordinaatides. Sfäärilised Besseli funktsioonid poolarvuliste α väärtuste korral saadakse Helmholtzi võrrandi lahendamisel sfäärilistes koordinaatides.
Virunga mäed

Virunga mäed on vulkaanilised mäed Ida-Aafrika riftivööndis Rutanzige ja Kivu järve vahel.
Mäed asuvad Rwanda, Kongo Demokraatliku Vabariigi ja Uganda alal.
Mägede nimi on pärit ruandakeelsest sõnast ibirunga ('mäed').
Mäestiku suuremad mäed on kaheksa vulkaani. Nyiragongo ja Nyamuragira on jätkuvalt purskavad tegevvulkaanid, Bisoke purskas viimati 1957. aastal. Ülejäänud on kustunud või uinunud vulkaanid. Kõrgeim mägi on 4507 meetri kõrgune Karisimbi, vanim mägi on Sabyinyo.
Virunga mägedes elab eriti ohustatud liikide hulka kuuluv mägigorilla. Karisimbi ja Bisoke vahel asub 1967. aastal USA zooloogi Dian Fossey rajatud Karisoke uurimiskeskus. Mäestik kuulub Kongos Virunga rahvusparki, Rwandas Vulkaanide rahvusparki ja Ugandas Mgahinga gorillade rahvusparki.
Inimese evolutsioon

Inimese evolutsioon on rangelt võttes küll perekonna Homo (inimene) evolutsioon, kuid seda uuriv paleoantropoloogia tegeleb ka inimlaste ehk hominiidide sugukonna  teiste väljasurnud inimesesarnaste liikide uurimisega. Vastavalt sellele mõistetakse ka inimese evolutsiooni laiemalt.
Perekonna Homo otsesteks eellasteks peetakse perekonda Australopithecus.
Kõik teised liigid perekonnast Homo peale inimese (Homo sapiens; tarkinimene) on välja surnud. Nähtavasti ei ole mitte kõik väljasurnud inimeseliigid tänapäeva inimese otsesed eellased.
Uurijate seas puudub üksmeel, kuidas perekonna Homo teadaolevad fossiilid liikidesse ja alamliikidesse rühmitada. Põhjuseks on mõnel juhul leiumaterjali vähesus, teistel juhtudel fossiilide suur omavaheline sarnasus. Osa fossiilileide (näiteks Piltdowni inimene) on hiljem paljastatud võltsingutena.

Homo habilis

Homo habilis ehk osavinimene elas umbes 2,4 kuni 1,5 miljonit aastat tagasi. Teda peetakse perekonna Homo esimeseks liigiks.
Ta arenes välja Lõuna- ja Ida-Aafrikas 2,5...2 miljonit aastat tagasi, lahknedes perekonnast Australopithecus. Võrreldes viimase esindajatega oli tal väiksemad purihambad ja suurem peaaju. Ta valmistas kivist ja võib-olla luust tööriistu.

Evolutsiooni tabel

Sinisega on perekond Homo.
Melanie Arrak

Melanie Arrak (aastani 1958 Melanie Soosuu; 12. oktoober 1923 Tartu – 26. september 2013) oli eesti maalikunstnik.
Ta lõpetas aastal 1945 Tartu Õpetajate Seminari. Seejärel astus ta Tartu Riiklikku Kunstiinstituuti, kuid lõpetas aastal 1953 ERKI Tartu osakonna, kus tema õppejõududeks olid Elmar Kits, Johannes Võerahansu, Alfred Kongo ja Gustav Raud.
Ta töötas aastatel 1952–1955 Tartus joonistusõpetajana, 1955–1961 kunstnikuna Tartu kammivabrikus ja 1961–1965 Tartu Riiklikus Ülikoolis. Ülikoolis töötamise ajal avaldus temas täppisjoonistaja ja illustraator, mis kajastus ka väljaandes "Eesti NSV floora" I–XI (1960–1979). Seejärel tegutses ta vabakunstnikuna. Ta oli aastast 1969 Eesti Kunstnike Liidu liige ja aastast 2000 kunstiühingu Pallas liige.
Aastatel 1960–1967 pidas ta koos abikaasa Erich Arrakuga ateljeekooli, nende õpilasteks olid teiste seas maalijad Piibe Arrak, Eevart Arrak ja Jüri Marran.

Isiklikku

Tema abikaasa oli maalikunstnik Erich Arrak.
Karin Kask

Isiklikku

Tema ema oli kooliõpetaja, isa Olav Mullas oli sõjaväelane.
Suur-punasuru

Välimus

Suur-punasuru valmiku eestiivad on oliivrohelised ja roosade kirjadega. Tagatiivad on tumeroosad, musta taganurgaga. Tiibade siruulatus on 50–70 mm. Valmik on väga ilusalt värvunud ning kui ta liigub, siis näib ta roheliselt ja punaselt helkivat.
Valmikuid söövad mõned nahkhiireliigid.
Röövik on varases elustaadiumis roheline, täiskasvanuna enamasti pruun ja 75 mm pikk. Tagakehal on röövikul sarvjas väljakasv. Eesosas on londilaadne kärsak.
Häirimise korral tõmbab röövik kärsaku oma esimese kehasegmendi sisse, mis suureneb, tuues esile kehalülidel asuvad silmalaigud. Niimoodi meenutab röövik oma suure pea ja 4 suure silmlaiguga madu. Muidu jahivad röövikuid linnud, kuid rööviku selline maotaoline asend kohutab nad ära (vähemalt mõnikord). Ei ole teada, kas linnud peavad röövikut päriselt maoks või pelutab neid tuttava saagi üldine muutumine ebahariliku ja ereda mustriga kehaks.

Eluviis

Suur-punasurusid võib kohata hämaruses sireli, kuslapuu, tõrvalille ja petuunia õitel. Niisuguseid taimi kasvatatakse sageli aedades, nii et suur-punasuru võib kohata isegi linnades.
Röövik toitub peamiselt põdrakanepil, madaratel, soovõhal ja fuksial.
Tartu Ülikooli Kliinikumi närvikliinik

SA TÜ Kliinikum Närvikliinik on Tartus asuv närvikliinik.

Ajalugu

8. november 1920 arstiteaduskonna otsus: asutada Tartu Ülikooli juurde iseseisev neuroloogia õppetool ja eraldada närvihaiguste kliinik vaimuhaiguste kliinikust.
22. november 1920 Tartu Ülikooli arstiteaduskond valis prof. Ludvig Puusepa neuroloogia õppetooli professoriks. Kliiniku kasutusse anti Maarjamõisa üks haiglahoonetest, mida tuli jagada II sisehaiguste kliinikuga.
5. veebruar 1921 närvikliinik kuulutati avatuks. Kliiniku koosseisus: operatsiooniblokk, füsioteraapia osakond – elektri-, foto-, mehhano-, termoteraapia, diagnostika labor, patohistoloogia labor, keemia labor, eksperimentaalne labor.
1922 asutati Eesti Neuroloogide Selts.
1923–1939 ilmus 17 köidet "Folia Neuropathologica Estoniana"t.
1940 prof. L. Puusepa assistent Felix Raudkepp viidi üle Tallinnasse, kus ta organiseeris neurokirurgia haigla.
31. märts 1945 ENSV Tervishoiu Rahvakomisariaadi käskkiri 173a, mille alusel ENSV Tervishoiu Rahvakomisariaadi Närvikliinik sai uueks nimetuseks Vabariiklik Tartu Närvikliinik.
1944–1945 Maarjamõisa kliinikud Punaarmee kasutuses. Seetõttu alustas Närvikliinik tööd I Sisehaiguste kliiniku III korrusel Toomel (praegune Riigikohtu hoone). 1944 kliinikus töötajaid 34.
1949 Dots. V. Üpruse initsiatiivil jagunes kliinik kaheks osakonnaks – 40 voodikohaga neurokirurgia osakond (juhataja. R. Paimre) ning 35 voodikohaga neuroloogia osakond (juhataja L. Rivis).
1951 loodi Vabariiklik Tartu Kliiniline Haigla, mille koosseisus neuroloogia ja neurokirurgia osakond.
23. mai 1978 kliinikule kogu hoone L. Puusepa 2, neurokirurgia osakond asus II korrusele.
17. september 1990 lasteneuroloogia lastehaiglasse.
Jaan Velt

Jaan Velt (27. veebruar 1899 Õisu mõis Kaarli vald Viljandimaa – 1925 Tallinn) oli eesti poliitik (kommunist), II Riigikogu liige.
Jaan Velt sündis 1899. aastal Õisu moonaka pojana, poliitilisest tegevusest hakkas osa võtma Eesti Vabadussõja ajal, hiljem oli Pärnumaa Pornuse valla volikogu liige.
Tegi kaastööd sotsialistlike suunitlusega töölislehtedele Tööline, Töö Täht ja Uus Meie Hääl varjunime Töö Toomas all.
1924. aasta maikuus valiti Töörahva Ühise Väerinna nimekirjas II Riigikogu saadikuks.
Võttis osa 1. detsembri riigipöördekatse ettevalmistamisest ja läbiviimisest (Sõjakooli vallutamise katsest), pärast riigipöördekatse läbikukkumist varjas end, tabati ja hukati.
LisaGay Hamilton

LisaGay Hamilton (kasutatud on ka nimekujusid LisaGay Hamilton ja Lisagay Hamilton; sündinud 25. märtsil 1964 Los Angeleses) on ameerika näitlejanna.
Zagrebi etnograafiamuuseum

Zagrebi etnograafiamuuseum on etnograafiamuuseum Horvaatias Zagrebis.
Muuseum asutati 1919.
Muuseumis on üle 85 000 eseme, millest enamik pärineb Horvaatiast.
Muuseumi direktor on Damodar Frlan.
Stephan Marie Bernard Rocher

Stephan Marie Bernard Rocher (29. märts 1847, Le Mas-d Azil, Prantsusmaa – 29. oktoober 1901, Peterburi) oli prantsuse keele lektor Tartu Ülikoolis 1895-1901.
Hardu mõis

Hardu mõis (saksa keeles Hardo) oli poolmõis Lääne-Nigula kihelkonnas Läänemaal.
Mõis rajati ajavahemikul 1765–1774 Seljaküla mõisast eraldatud alast.
NSV Liidu Siseasjade Rahvakomissariaadi juures asuv Erinõupidamine

Ajalooline järjepidevus Venemaal

Esmakordselt asutati kohtuväline repressiivorgan Erinõupidamine Venemaal 1881. aastal keiser Aleksander III poolt siseminister krahv Ignatjevi esildise alusel. Erinõupidamisel oli õigus Venemaa keisririigi Riigikaitse Seadluse § 34 alusel kuni viieks aastaks asumisele saata keisririigi kaugematesse piirkondadesse. Keisririigi siseministeeriumi Erinõupidamise otsusega saadeti asumisele Narõmi ja Turuhanski piirkonda Siberis VSDTP bolševike juhtivtegelased Vladimir Lenin, Lev Trotski, Jossif Stalin, Feliks Dzeržinski jt. Pärast 1917. aasta veebruarirevolutsiooni Erinõupidamine likvideeriti.
Biobutanool

Biobutanool on taimsest materjalist (taimne biomass ja -jäätmed) toodetud butanool.
Keemiliselt on butanool alkoholide klassi kuuluv (keemiline valem C₄H₉OH) suhteliselt mittepolaarne vedelik, mis sarnaneb bensiiniga rohkem kui bioetanool. Butanool on sisepõlemismootoritele sobiv kütus, mis on kasutatav bensiini asemel ilma modifitseerimata.
Perspektiivne on biobutanooli tootmine taimsest materjalist, mille põhikoostisosadeks on tselluloos ja hemitselluloos. Neid polüsahhariidide klassi kuuluvaid komponente on võimalik lagundada fermentatsioonil mikroorganismide ensüümide toimel. Siin on kitsaskohaks rahuldavat butanooli saagist tagavate bakteritüvede leidmine. Praeguseni on butanooli saadud mitmete fermentatsiooniprotsesside kõrvalproduktina.
Viimasel paaril aastakümnel on uuritud butanooli saamist suhkruid ja tärklist sisaldavatest põllukultuuridest Clostridium’i perekonda kuuluvate bakterite toimel. 2011. aastal teatasid USA Tulane Ülikooli teadlased vastleitud bakterist (nimetati TU-103), mille abil on võimalik valmistada biobutanooli tselluloosist (puidu laastud, vanad ajalehed, puuvill, teatud rohttaimed).
Muutuvkulu

Muutuvkulu on ettevõtte kulu, mis sõltub otseselt toodangu mahust (mahust sõltumatud kulud on püsikulud).
Muutuvkulud on näiteks kulud materjalile, tööjõule, kütusele, mis suurenevad iga tooteühiku lisandumisel.
Simone Beneventi

Simone Beneventi (sündinud 1982. aastal Reggio Emilias) on itaalia löökpillimängija ja performance'i-kunstnik, kes esitab põhiliselt 20. ja 21. sajandi muusikat. 
Ta on esinenud festivalidel nagu "Aperto di Reggio Emilia", "Arsenale di Treviso", "Varssavi sügis", Veneetsia biennaal, Zagrebi biennaal, "Espace sonore" Baselis, "Gaida" Vilniuses, Huddersfield Contemporary Music Festival, "Manca" Nizzas, "Milano Musica", "Parco della Musica di Roma", "Samtida" Stockholmis ning paljudes nüüdiskunsti galeriides ja muuseumides.
Tema töö heliuurija, uute muusikainstrumentide ehitaja ja löökpillide uute mänguvõtete kasutuselevõtjana on viinud teda kokku selliste nüüdismuusika suurkujudega nagu Pierluigi Billone, Peter Maxwell Davies, Ivan Fedele, Heinri Goebbels, Helmut Lachenmann, David Lang, Riccardo Nova, Fausto Romitelli, Salvatore Sciarrino, ansamblitega nagu Klangforum Wien, Neue Vocalsolisten Stuttgart, Ensemble Prometeo, mdi ensemble ja kunstnikega nagu PanSonic, Matmos, Ennio Morricone, John Malkovich, Sainkho Namtchylak, Massimo Zamboni.
Oma stiili defineerb ta kui loovat soleerimist (creative soloism).

Tunnustus

2010. aastal on teda teose "Repertorio Zero Project" eest tunnustatud Veneetsia muusikabiennaali Hõbelõviga.
Johannes Salu

Johannes Salu (9. november 1899 Kudina vald – 25. oktoober 1954 Montreal) oli Eesti sõjaväelane (vanemveebel).
Ta osales vabatahtlikuna Vabadussõjas, teenis rahu ajal Sõjaministeeriumis sõjakohtu juures vanemkirjutajana. Oli Sõjaministeeriumi allohvitseride kogu ja Vabariigi Allohvitseride Keskkogu esimees.
Johannes Salu osales ka Teises maailmasõjas, taandus Saksamaale, kust rändas 1949. aastal Kanadasse. Osales Montreali koguduses ja Montreali Eesti Võitlejate Ühingus, suri südamehaigusse. Ta maeti 28. oktoobril 1954 Hawtorn Dale'i metsakalmistule, matusetalituse pidas Karl Raudsepp.
Vivien Leigh

Vivien Leigh (sündinud Vivian Mary Hartley, 5. november 1913 Indias Darjeelingis – 8. juuli 1967 Londonis) oli inglise näitleja.
Vivien oli ainus laps peres. Tema isa Ernest Hartley oli Suurbritannia ratsaväe ohvitser. Ema Gertrude Mary Robinson Yackjee (1888–1972) oli iirlane ja katoliiklane. Vanemad abiellusid 1912 Londonis.
20. detsembril 1932 abiellus ta kohtuadvokaadi Herbert Leigh Holmaniga, kes oli temast 13 aastat vanem. Abielust sündis 12. oktoobril 1933 tütar Suzanne. Abielu lahutati 1940, kuid nad jäid teineteisele lähedasteks kuni Vivieni surmani.
Aastal 1934 tegi ta näitlejadebüüdi filmis "Things Are Looking Up". Esinejanime muutis ta oma agendi John Gliddoni soovitusel, kes arvas, et Vivian Holman ei ole näitlejatarile sobiv nimi. Vaatajaskonda võlus enim Leigh' ilu ja sageli ei võetud teda kui näitlejat tõsiselt.
Aastal 1940 naitus ta Laurence Olivier'ga. 1960 nende abielu lahutati. 1947 löödi Olivier rüütliks ja ta on kõige noorem nendest, kes on oma teenete eest näitlejana rüütliks löödud. Sellest ajast kandis Leigh tiitlit Vivien Leigh, leedi Olivier, ning seda jäi ta kandma ka pärast lahutust.
Leigh'd vaevas bipolaarne häire, mistõttu temaga oli raske töötada. 1940. aastate keskel diagnoositi tal tuberkuloos. Viimastel eluaastatel astus ta harva üles filmides ja teatris, suri tuberkuloosi.

Tunnustused

1939 mängis Leigh filmis "Tuulest viidud" naispeaosatäitjat Scarlett O'Harat. Selle rolli eest võitis ta samal aastal parima naisnäitleja Oscari. See film teenis kokku 13 Oscari nominatsiooni, millest võitis 8.
1951 mängis Leigh filmis "Tramm nimega Iha" naispeaosatäitjat Blanche DuBois'd. See film nimetati 12 Oscari kandidaadiks ja võitis neist 4, sealhulgas Leigh parima naisnäitleja oma. Sama rolli eest pälvis ta Veneetsia filmifestivalil parimale naisnäitlejale mõeldud Volpi karika ning BAFTA auhinna parima naisnäitleja kategoorias (1952 oli üldse esimene kord, kus see auhind välja jagati). Veel nimetati ta Kuldgloobuse kandidaadiks draamanäitlejatari kategoorias, kuid ei võitnud.
1963 esines ta muusikalis "Seltsimees", mis oli valminud samanimelise 1937. aasta filmi põhjal. Leigh pälvis selle eest parimatele teatrinäitlejatele mõeldud Tony auhinna naispeaosatäitja kategoorias muusikalis.
Männileevike

Levila

Männileevike on levinud Euraasia ja Ameerika okasmetsa- ja metsatundravööndis.
Eestis on ta ebajärjekindel talikülaline oktoobrist aprillini ning väga haruldane suvilind.

Välimus

Üldpikkus on 19–22 cm. Vana isaslinnu pea, selg ja päranipuala on vaarikapunane, vana emaslinnu pea ja päranipuala on oliivkollane ning selg ja alapool hall. Mõlemal sugupoolel on valged tiivavöödid ja valged küünra-hoosulgede servad. Lennul paistab silma pikk saba ja pikad tiivad. Noorlinnu sulestik on vähem kontrastne. Häälitsused ja laul on flöötivad. Männileevike on seltsiv lind, ta liigutused on rahulikud. Maas kulgeb ta üsna kohmakalt hüpeldes.

Elupaik

Männileevike on tüüpiline taigalind. Euroopas elab ta sambla- ja puhmarohketes (mustikas, pohl) laanekuusikutes.

Pesitsemine

Männileevike ehitab pesa okaspuu rõhtsale oksale või oksaharule.
1975. aasta suvel vaadeldi Lääne-Virumaal Laukasoos männileevikese paari koos ühe lennuvõimelise pojaga, keda emaslind toitis.

Toitumine

Toitub marjadest, pungadest, seemnetest ja võsudest, suvel ka putukatest. Teda on nähtud toitumas kadakal, pajul, pooppuul ja lehisel. Sügisel ja talvel sööb palju pihlakamarju. Väljaspool pesitsusaega toitub sageli salkadena.
Hakkpuit

Hakkpuit, ka puiduhake, (inglise keeles wood chips) on võsast, raiejäätmetest või muust tarbepuiduks sobimatust puitmaterjalist toodetud, hakkuriga peenestatud kütteaine.
Hakkpuitu kasutatakse peale kütte ka tselluloosi tootmiseks, radade katteks jm.